සෞඛ්‍ය අමාත්‍යාංශය සතු වාහන 575 ක් අතුරුදන් වි ඇති බව දන්වමින් එම අමාත්‍යාංශයේ ලේකම්වරිය පොලිස්පතිවරයාට ලිපියක් යොමුකර තිබෙනවා.මේ අතර සෞඛ්‍ය අමාත්‍යාංශයේ වාහන සංචිතය පිළිබදව විගණකාධිපතිවරයා සිදුකරන ලද විශේෂ විගණනයකින් හෙළිදරව්වී ඇත්තේ එම අමාත්‍යාංශයේ වාහන 1794 ක් අස්ථාන ගතවි ඇති බවයි.සෞඛ්‍ය අමාත්‍යාංයේ වාහන 575 ක් ක් සොයාගැනීමට නොහැකිවී ඇති බව දන්වමින් සෞඛ්‍ය අමාත්‍යාංශයේ ලේකම් වසන්තා පෙරේරා මහත්මිය පොලිස්පතිවරයා වෙත යවා ඇති ලිපිය සම්බන්ධයෙන් පොලිස් මූලස්ථානය පරීක්ෂණයක් ආරම්භ කර තිබෙනවා.ඒ අනුව අතුරුදන් බවට පැමිණිලි කර ඇති වාහනවල අංක සමගින් නියෝජ්‍ය පොලිස්පති එල්.ඒච්.ඒ.ඩබ්ලිව්.කේ.සිල්වා මහතාගේ අත්සනින් අපරාධ පරීක්ෂණ දෙපාර්තමේන්තුව ඇතුළු කොට්ඨාශ රැසකට දන්වා ඇත්තේ අදාල වාහන පිළිබදව සොයාබලා එළඹෙන 10 වනදාට පෙර වාර්තා කරන ලෙසයි.මේ අතර සෞඛ්‍ය අමාත්‍යාංශයේ වාහන කළමණාකරණය පිළිබදව විශේෂ විගණන වාර්තාවක් එළිදක්මින් විගණකාධිපතිවරයා සදහන් කර ඇත්තේ එම අමාත්‍යාංශයේ වාහන 1794 ක් අස්ථානගතවී ඇති බවයි.එබැවින් අදාල වාහන සොයා ගැනීම සදහා අපරාධ පරීක්ෂණ දෙපාර්තමේන්තුව වෙත පවරන ලෙසද විගණකාධිපතිවරයා මෙම වාර්තාවෙන් නිර්දේශ කර තිබෙනවා.එමෙන්ම මෙම වාර්තාවෙන් පෙන්වාදී ඇත්තේ සීඒ/1/17/1 දරණ චක්‍රලේඛයට අනුව සෞඛ්‍ය අමාත්‍යවරයාට භාවිතා කිරීමට හිමිකම් ඇත්තේ අමාත්‍යාංශය සතු වාහන තුනක් පමණක් වුවද ඔහු වාහන 18 ක් භාවිතා කර ඇති බවයි.තවද සෞඛ්‍ය නියෝජ්‍ය අමාත්‍යවරයා ද අමාත්‍යාංශයෙන් හිමිකම් ලබන වාහන 3 ට අමතරව තවත් වාහන 8 ක් භාවිතා කර ඇති බවද විගණන වාර්තාවේ සදහන්.